CELEX: 62011TN0452
Language: lt
Date: 2011-08-08 00:00:00
Title: Byla T-452/11: 2011 m. rugpjūčio 8 d. pareikštas ieškinys byloje Western Digital ir Western Digital Ireland prieš Komisiją

15.10.2011   
            
            
               LT
            
            
               Europos Sąjungos oficialusis leidinys
            
            
               C 305/6
            
         2011 m. rugpjūčio 8 d. pareikštas ieškinys byloje Western Digital ir Western Digital Ireland prieš Komisiją
   
   (Byla T-452/11)
   2011/C 305/08
   Proceso kalba: anglų
   
      Šalys
   
   
      Ieškovės: Western Digital Corp. (Doveris, Delaveras, Jungtinės Valstijos) ir Western Digital Ireland, Ltd (Didysis Kaimanas, Kaimanų salos), atstovaujamos advokato F. González Díaz ir baristerio P. Stuart
   
      Atsakovė: Europos Komisija
   
      Reikalavimai
   
   
               —
            
            
               Nurodyti atsakovei pateikti per jos atlikto tyrimo dėl Western Digital Corporation pasiūlymo įsigyti Viviti Technologies Ltd ir Seagate pasiūlymo perimti iš Samsung Electronics Co. Ltd standžiųjų diskų verslą pirmąją ir antrąją stadijas trečiosioms šalims išsiųstus klausimynus,
            
         
               —
            
            
               nurodyti atsakovei suteikti prieigą prie prieš pranešimą ir po pranešimo turėtos su Seagate sandoriu susijusios bylos medžiagos, įskaitant, visų pirma, prieigą prie viso Seagate, Samsung, ir Komisijos susirašinėjimo ir bendravimą patvirtinančių įrašų iki pranešimo momento ir visos Komisijai tiesiogiai perduotos informacijos nekonfidencialios versijos abiejose – Seagate/Samsung ir Western Digital Ireland/Viviti Technologies – bylose, kiek tai susiję su pirmumo suteikimu dviems sandoriams,
            
         
               —
            
            
               panaikinti sprendimą dėl pirmumo, įtrauktą į 2011 m. gegužės 30 d. Europos Komisijos sprendimą (2011/C 165/04) byloje COMP/M.6203 – Western Digital Ireland/Viviti Technologies pagal Tarybos reglamento Nr. 139/2004 (1) 6 straipsnio 1 dalies c punktą pradėti antrąją pasiūlytos koncentracijos tyrimo stadiją (OL C 165, 2011, p. 3) ir
            
         
               —
            
            
               priteisti iš atsakovės šioje instancijoje patirtas bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdamos ieškinį ieškovės remiasi keturiais pagrindais.
   
               1.
            
            
               Pirmasis ieškinio pagrindas grindžiamas tuo, kad atsakovė neturėjo kompetencijos nustatyti koncentracijos pranešimo data grindžiamos pirmumo taisyklės.
            
         
               2.
            
            
               Antrasis ieškinio pagrindas grindžiamas tuo, kad atsakovė padarė teisės klaidą ir pažeidė bendruosius teisingumo ir gero administravimo principus, nes:
               
                           —
                        
                        
                           atsakovės pasirinkta pirmumo taisyklė neturi pagrindimo ES teisėje, jos nėra nusistovėjusioje teismo praktikoje ir ji nebūdinga susijungimų kontrolės sistemai,
                        
                     
                           —
                        
                        
                           dėl atsakovės pasirinktos pirmumo taisyklės gali kilti nepagrįstų padarinių,
                        
                     
                           —
                        
                        
                           Komisijos pasirinkta pirmumo taisyklė pažeidžia bendruosius teisės principus.
                        
                     
         
               3.
            
            
               Trečiasis ieškinio pagrindas grindžiamas tuo, kad atsakovė pažeidė teisėtus ieškovių lūkesčius, kad Western Digital Corporation pasiūlymas įsigyti Viviti Technologies Ltd bus vertinamas atsižvelgiant į rinkos struktūrą, egzistavusią prieš tokio įsigijimo pasirašymą, paskelbimą ir pranešimą Komisijai.
            
         
               4.
            
            
               Ketvirtasis ieškinio pagrindas grindžiamas tuo, kad atsakovė pažeidė gero administravimo, teisingumo, proporcingumo ir nediskriminavimo principus, nes nustatė ieškovėms papildomas pareigas ir neatskleidė, kad paraleliai sudarytas sandoris, darantis įtaką tai pačiai susijusiai rinkai.
            
         
      (1)  2004 m. sausio 20 d. Tarybos reglamentas (EB) Nr. 139/2004 dėl koncentracijų tarp įmonių kontrolės (EB Susijungimų reglamentas) (OL L 24, p. 1; 2004 m. specialusis leidimas lietuvių k., 8 sk., 1 t., p. 40).